Viðtökurnar við lífræna markaðinum á Engi í Laugarási í Biskupstungum hafa verið frábærar það sem af er sumri . „ Þetta er fjórða sumarið sem markaðurinn er opinn og það er gaman að taka á móti ánægðum gestum . Völundarhúsið hefur líka slegið í gegn , bæði hjá börnum og fullorðnum , “ segir Ingólfur Guðnason sem rekur garðyrkjustöðina á Engi ásamt konu sinni , Sigrúnu Elfu Reynisdóttur . „ Núna í sumarbyrjun bjóðum við uppá jarðarber og síðar í sumar fáum við uppskeru af hindberjum , sem er nýjung í íslenskri garðyrkju . Við bjóðum líka uppá sjaldséð íslenskt grænmeti eins og eggaldin , chilipipar og kúrbít , “ segir Ingólfur . Á markaðnum er hægt að fá lífrænt ræktaðar garðyrkjuafurðir en á Engi eru ræktaðar kryddjurtir , grænmeti og ávextir , bæði í heitum og köldum gróðurhúsum sem og í útiræktun . Að auki hafa verið gerðar tilraunir með að rækta lækningajurtir svo sem hvönn og vallhumal . Á Engi er auk þess hægt að fá nýorpin egg frá haughænsnum staðarins en ein aðalfæða hænsnanna er afskurður úr lífrænu ræktuninni . Bæði börn og fullorðnir hafa gaman að heimsókn á Engi þar sem ýmislegt skemmtilegt ber fyrir sjónir . Sem fyrr segir hefur völundarhúsið á Engi slegið í gegn en það er alls 1000 fermetrar úr klipptu gulvíðilimgerði . Markaðurinn er opinn allar helgar í sumar fram í ágústlok . Á markaðnum er mikið úrval af grænmeti og kryddjurtum svo eitthvað sé nefnt . Hægt er að fá nýorpin egg frá haughænsnunum á Engi . Völundarhúsið hefur á sér ævintýrablæ . sunnlenska.is / Jóhanna SH